**Les paraules i les persones; Primer Simposi sobre ètica i discapacitat**

El dilluns 20 de juny, a les 9.00 hores, tindrà lloc l’acte d’obertura del Primer Simposi sobre ètica i discapacitat, anomenat ***Les paraules i les persones*** i organitzat conjuntament entre la Càtedra Ferrater Mora de Pensament Contemporani (UdG) i la Fraternitat Cristiana de persones amb discapacitat de Girona (Fràter)

L’esdeveniment, que es celebrarà els dies 20 i 21 de juny a la Sala de Graus de la Facultat de Lletres de la Universitat de Girona, està inspirat en el títol de l’obra de Michel Foucault *Les paraules i les coses* i se centrarà en la paraula que ens “separa” de la resta de la població, que ens identifica, i en tot allò que desplega i possibilita, tot allò que construeix i deconstrueix. Les paraules són generadores de realitats diferents, creen col·lectius i forgen identitats, però també són generadores d'exclusió, de segregació i ens pengen etiquetes, tot sovint, no desitjades.

Després d’una benvinguda a càrrec dels organitzadors i una breu presentació del projecte Frater In a càrrec de Enric Pérez García, director del projecte, el programa compta amb la presència de quatre ponents: la Dra. Anna Quintanas Feixas, Professora Agregada del Departament de Filosofia de la UdG; Begoña Romàn Maestre, vicedegana de la Facultat de Filosofia de la Universitat de Barcelona, professora d’Ètica i Bioètica de la UB i presidenta del Comitè d’Ètica dels Serveis Socials de Catalunya; Joan Canimas Brugué, Doctor en Filosofia i professor associat de la Universitat de Girona; i José María Marín Sevilla, Doctor en Teologia per la Universidad Pontificia de Salamanca, teòleg i escriptor.

Aquestes quatre eminències desenvoluparan respectivament les seves ponències per aquest ordre: **El poder del discurs** i **Paraules carregades de moral. Però quina moral? De qui?**, el primer dia del simposi; **Quan ja no calgui la paraula** i **La voz de la fragilidad: Palabra encarnada que crea grupos, ambientes, comunidad,** el segon.

Tanmateix, el dia 21 a les 12:30 h, prendran la paraula els protagonistes, en una taula rodona amb la participació de les associacions representants del col·lectiu de persones amb discapacitat o diversitat funcional.

Tot i que no requereix necessàriament d’inscripció prèvia, al link <http://www.fraterdegirona.org/les-paraules-i-les-persones/> es pot trobar el formulari, així com altres detalls de l’esdeveniment.

**La Càtedra Ferrater Mora de Pensament Contemporani** fou creada amb l’objectiu bàsic d’organitzar cursos de pensament contemporani dirigits per pensadors eminents amb prestigi reconegut a escala internacional.

**La Fràter de Girona** és una associació sense ànim de lucre amb la missió de potenciar el creixement de la persona amb discapacitat i el seu desenvolupament integral a través d’activitats i vivències compartides, i treballar per una societat més igualitària, on tots els éssers humans, independentment de la seva discapacitat, puguin viure amb plena dignitat.